**Informatīvais ziņojums “Par Izglītības un zinātnes ministrijas pasākumiem Covid-19 krīzes pārvarēšanai un ekonomikas atlabšanai”**

|  |
| --- |
| Lai pārvarētu Covid-19 vīrusa radīto krīzi Latvijā, ieviešot krīzes pārvarēšanas un ekonomikas atlabšanas pasākumus, Izglītības un zinātnes ministrija (turpmāk – IZM) ir sagatavojusi Ministru kabineta (turpmāk – MK) sēdē izskatīšanai informatīvo ziņojumu “Par Izglītības un zinātnes ministrijas pasākumiem Covid-19 krīzes pārvarēšanai un ekonomikas atlabšanai”, kas paredz piešķirt papildu finansējumu zinātnei, augstskolām un citiem IZM vienreizējiem, terminētiem pasākumiem Covid-19 krīzes pārvarēšanai.  2020.gada 2.jūnijā MK sēdē atbalstīts Finanšu ministrijas sagatavotais informatīvais ziņojums "Par pasākumiem Covid-19 krīzes pārvarēšanai un ekonomikas atlabšanai" (turpmāk - FM informatīvais ziņojums) un to pielikums (prot. Nr. 38 §. 49), kas paredz finansējuma novirzīšanu Covid-19 krīzes pārvarēšanas un ekonomikas atlabšanas pasākumiem, saskaņā ar FM informatīvajam ziņojumam pievienoto pielikumu, rezervējot budžeta resorā 74. ”Gadskārtējā valsts budžeta izstrādes procesā pārdalāmais finansējums” papildu finansējums **27,41** milj. *euro* zinātnei, augstskolām un citiem IZM vienreizējiem, terminētiem pasākumiem (FM informatīvā ziņojuma pielikuma 21.pozīcija).  Atsaucoties uz 2020.gada 2.jūnija MK sēdes protokola Nr. 38 49.§ 9.punktā noteikto, ka papildu finansējums zinātnei, augstskolām un citiem IZM vienreizējiem, terminētiem pasākumiem tiek rezervēts budžeta resorā 74. “Gadskārtējā valsts budžeta izstrādes procesā pārdalāmais finansējums” un tiek sadalīts pa gadiem un pasākumiem atbilstoši atsevišķam Ministru kabineta lēmumam, IZM lūdz precizēt FM informatīvā ziņojuma pielikuma 21.pozīciju “Papildu finansējums zinātnei, augstskolām un citiem IZM vienreizējiem, terminētiem pasākumiem” no **27,41** **milj**. *euro* uz **24,55 milj.** *euro (*no Eiropas Savienības fondu virssaistībām **473 400** *euro* 1.1.1.5.pasākuma “Atbalsts starptautiskās sadarbības projektiem pētniecībā un inovācijās” ietvaros Atbalsts Latvijas un Eiropas kodolpētījumu organizācijā CERN un no valsts budžeta -**24 081 200** *euro*), veicot šādas izmaiņas:   1. novirzot pasākumu “Vienotas IKT studiju bāzes izveide” 2 856 600 *euro* apmērā no 8.2.1.SAM "Samazināt studiju programmu fragmentāciju un stiprināt resursu koplietošanu" uz FM informatīvā ziņojuma pielikuma 20.pozīciju pasākumam “Augstākās izglītības digitalizācija” no 8.2.3 SAM “Nodrošināt labāku pārvaldību augstākās izglītības institūcijās”; 2. mainot no FM informatīvā ziņojuma pielikuma 21.pozīcijas pasākuma “Vispārējās izglītības satura digitalizācija” 3 000 000 *euro* apmērā finansējuma avotu, kuru sākotnēji bija paredzēts finansēt ar Eiropas Savienības fondu virssaistību finansējumu, uz valsts budžeta finansējumu, jo informācijas un komunikāciju tehnoloģiju risinājumu iegāde izglītības iestādēm ir nepieciešama iespējami ātrākā laikā, un ministrijas ieskatā minēto iegāžu ātrāka uzsākšana ir iespējama izmantojot valsts budžeta līdzekļus.   Atsaucoties uz 2020.gada 2.jūnija MK sēdes protokola Nr. 38 49.§ 9.punktā noteikto, IZM ir sagatavojusi pielikumu par piešķirtā finansējuma sadalījumu pa gadiem un pasākumiem no valsts budžeta **24,1** milj. *euro*, kas pievienots šī informatīvā ziņojuma pielikumā. |

Izglītības un zinātnes ministra

vietā – kultūras ministrs Nauris Puntulis

Vīza

Valsts sekretāra vietnieks –

Augstākās izglītības, zinātnes un inovāciju

departamenta direktors,

valsts sekretāra pienākumu izpildītāja Dmitrijs Stepanovs